Document ID: /fineweb-2-swissfilter-quality_10-filterrobots/filtered/02038.jsonl.gz/4149

Ils cuntegns sa drizzan en emprima lingia als uffants, ma el cuntegna er elements satirics per ils creschids, ch'ils pitschens na chapeschan betg. Pia betg mo per ils uffants, mabain er per ils creschids in bun divertiment. Luca Maurizio ha vulì crear in toc interactiv, nua ch'ils uffants èn envidads cordialmain da chantar e sautar cun durant la preschentaziun.
Sin tribuna vegn il cabarettist accumpagnà da trais musicists. Il nov toc sa cumpona da parts musicalas e discurridas. Quai è er il motiv daco ch'il cabarettist definescha il nov toc sco ina paraula musicala. Las chanzuns ed ils texts raquintan d'in viadi da fantasia dals dus fragliuns Lisa e Gianni.
Ils fragliuns sgolan sin in tarpun sgulant tras il mund. Durant lur viadi entaupan Lisa e Gianni ina pluna animals, tranter auter in urs da glatsch e dus chamels. Els han tuts ina missiun. Els vulan numnadamain chattar ora, tgi che ha engulà l'aua or dal lai d'Aliban. Adina dapli amis accumpognan els sin il tarpun sgulant. Suenter ch'els èn sgulads sur la mar, la dschungla ed il desert, èn els sa tschentads sin in planet tut spezial. Là speran els da chattar respostas per pudair ademplir lur missiun.
L’inspiraziun per quest project deriva ord la vita privata da Luca Maurizio. El aveva cumponì las chanzuns per ses uffants. Cunquai ch’el è creschì si en Bergiaglia, èn intginas da quellas scrittas sin bergagliot. Sper l'istorgia nua ch'i va per quest viadi enturn il mund, ha il cabarettist zuppà in impurtant messadi en il cuntegn. El tematisescha numnadamain il conflict tranter uman e natira.
Nus n’essan betg pli en equiliber cun la terra. Nus stuain restabilisar quel.
Plinavant ha il cabarettist sviluppà ensemen cun l'illustratur Pius Bergamin in cudesch che tracta la medema istorgia. Quel po vegnir retratg per tuttas e per tuts. La premiera è gievgia proxima, ils 2 da november, sin la Klibühni a Cuira. Tranter auter preschenta el ses program musical era durant la Sonda lunga. Dapli infurmaziuns sa chattan sin la pagina d'internet da Luca Maurizio.